**Óvodai fejlesztő anyag otthonra**

Fejlesztési terület: Mozgás és figyelem

Szükséges eszköz: Léggömb, székek, hídnak megfelelő tárgy, plüss játék, hullahopp karika vagy ahhoz hasonló tárgy, zene

Feladatok:

* Léggömb ütögetése felfelé páros kézzel
* Léggömb ütögetése felfelé páros kézzel, minden felütés után taps (felüt, taps, felüt, taps…)
* Léggömb ütögetése felfelé váltott kézzel (egyszer jobb-egyszer bal)
* Léggömb ütögetése felfelé csak jobb kézzel
* Léggömb ütögetése felfelé jobb kézzel felváltva tenyérrel és kézfejjel
* Léggömb páros kézzel feldobása, fejjel beleérés, lábbal beleérés, léggömb elkapása (kb. 10-12-szer)
* Léggömb páros kézzel földre pattintása, lábbal beleérés, pattintás, lábbal beleérés….
* Léggömb feldobása, utána háttal vagy vállal beleérés, elkapás (néhányszor)
* Léggömb ütögetése páros kézzel valakivel párban, közben számolás a társsal felváltva egyesével előre 10-től 20-ig, aztán 10-től visszafelé 1-ig.
* Léggömb ütögetése jobb kézzel valakivel párban, közben számolás kettesével a társsal felváltva (Nem baj, ha nem megy még így a számolás, akkor számoljanak egyesével)
* Feküdjön a gyermek a hátára és emelje magasba mindkét lábát. Helyezzék a lufit a talpára, amit lábbal kell egyensúlyozni (ha ügyes, aprókat belerúgva a levegőben tartani)
* A gyermek a hátán fekve ütögesse a lufit páros kézzel felfelé
* A gyermek a hátán fekve páros kézzel üsse finoman a lába felé a lufit és próbáljon az elütött lufiba lábbal beleérni
* Léggömb két láb közé szorítása és így ugrálás páros lábbal csípőre tett kézzel.
* Akadálypálya: 2 alacsonyabb étkezőszékre egy létrát/bútorlapot/bármilyen otthon található a gyermek súlyát elbíró, legalább 20-30 cm széles és legalább 100 cm hosszú tárgyat kellene tenni. Szükség lenne egy hullahopp karikára vagy egy szélesebb összecsatolt övre vagy egy szélesebb összekötött szalagra, amit le kellene tenni a földre (bármi is az, legalább 30 cm átmérőjű legyen). Ezen kívül szükség lenne még egy plüss játékra. A feladat, hogy a plüssjátékot ki kell szabadítania a gyermeknek. A plüsst a helyiség egyik végében kellene elhelyezni, elé kerül a karika, ami elé a 2 széken elhelyezett híd. A gyermeknek 3 lépést a sarkán, majd 3 lépést a lábujjhegyén felváltva menve kéne megközelítenie a hidat, amin négykézláb (ha nem fél és biztonságos, akkor lábbal) kellene átmennie, majd a hídról lelépve, csípőre tett kézzel páros lábbal a karikába ugrani. A karikában 5-ször a jobb, majd 5-ször a bal lábán kéne szökdelnie. Majd csípőre tett kézzel páros lábbal ki kell ugrania a karikából. Ezután meg kéne fognia mindkét kezével a plüsst, majd páros lábbal visszaugrani a karikába, illetve onnan kiugrani. Majd a plüsst kézben tartva a híd alatt átkúszva elvinni a plüsst a kiindulási helyre.
* Ha sikerül felállítani egy hasonlót a leírt akadálypályához, meg lehet kérni a gyermeket, hogy pókjárásban a hasán egyensúlyozva vigye át a híd alatt a plüss játékot a karikához, majd rákjárásban vissza.
* Az összeállított akadálypálya segítségével lehet gyakorolni a téri tájékozódást, ilyen utasításokat adva a gyermeknek például:
* Tedd a játékot a hídra! Vedd el onnan! Honnan vetted el?
* Tedd a játékot a híd alá! Vedd el onnan! Honnan vetted el?
* Tedd a játékot a karikába! Vedd el onnan! Honnan vetted el?
* Tedd a játékot a karika mellé! Vedd el onnan! Honnan vetted el?
* Tedd a játékot a hátad mögé! Vedd el onnan! Honnan vetted el?
* Tedd a játékot a szék elé! Vedd el onnan! Honnan vetted el?
* Tedd a játékot a híd felé! Vedd el onnan! Honnan vetted el?
* Mondóka mondása közösen a gyermekkel mozgással kísérve:

|  |  |
| --- | --- |
| **Szöveg** | **Szöveghez tartozó mozgás** |
| Az én apám vízimolnár  Mit őröl a vízimolnár?  Őröl Búzát  Őröl árpát  Őröl rozsot  Kukoricát, kukoricát, kukoricát | Kezek emelése a mellkashoz  Könyökemelés oldalra  Jobb karral körzés a test előtt  Bal karral körzés a test előtt  Páros karral nagy ívben körzés lassan  Páros karral nagy ívben körzés gyorsan |
| Madarak voltunk,  Földre szálltunk,  Szőlőszemet szedegettünk,  Szil, szál, szalmaszál  Kilenc apró pogácsa.  Korcsmárosné sütötte,  Gazsi Pista megette,  Olyan szépen köszönte,  hogy pirosra sütötte.  Süssed rózsám, másszor is,  Megcsókollak százszor is. | Karok széttárása  Karok lengetése  Leguggolás  Felállás  Hajlongás  Tenyerek összekulcsolása  Taps  Száj megtörlése  Arc megsimogatása  Játszótárshoz/szülőhöz lépés  Játszótárs/szülő megölelése |

* Zálogos játék: Mondani kell a gyermeknek egy szót, amihez egy meghatározott mozgásforma tartozik. Ezt legalább háromszor meg kell ismételni, majd megkérni őt, hogy ő is utánozza le a mozgást, miközben kimondja a hozzátartozó szót. A mozgásformák és a hozzájuk tartozó szavak begyakorlása után zene elindítása, majd megszakítása. A zene megszakításakor kimondani egyet a begyakorolt szavak közül, amely szóhoz tartozó mozgást kell megcsinálnia a gyermeknek. Ha ront, zálogot kell adnia (ez lehet bármilyen játék, tárgy stb.), amit a játék végén kiválthat, ha elismételi az összes szót és bemutatja a hozzá tartozó mozgásokat.

Szavak és a hozzájuk tartozó mozgások:

* cica - négykézláb hátdomborítás
* napraforgó – fejkörzés
* Kígyó – kúszás a földön
* pók – pókjárás
* rák - rákjárás

Fejlesztési terület: Szem-kéz koordináció, észlelés

Szükséges eszköz: só-liszt gyurma (kb. 20 dkg liszt, 20 dkg só, 1-1,5 dl víz, 1-2 kanál olaj szükséges hozzá), festék, kép, olló, szívószál, damil vagy cérna

Feladatok:

* Gyurmázás: Gyurmából sodrással kifli/kígyó, tenyérrel gömbölyítéssel zsemle/labda készítése, mutató és hüvelykujj közötti gömbölyítéssel gyöngy/labdácskák készítése. Gyurmából csiga és ember formázása. Az elkészült figurákat sütőben ki kellene szárítani (kb. 100 fokon 30 percig résnyire vagy teljesen nyitva hagyott sütőajtó mellett, utána pedig kb. 150 fokon 1 óráig zárt sütőajtó mellett elég szokott lenni a gyurma kiszárításához). A kiszáradt figurákat bármilyen festékkel ki kellene festenie a gyermeknek.
* Kirakó: Egy képeslapot/naptárképet/bármilyen képet mutassanak meg a gyermeknek, majd össze-vissza bármilyen (de különböző, minél szabálytalanabb) formákra 10-15 db részre vágjanak fel és kérjék meg a gyermeket, hogy rakja ki.
* Nyaklánc készítése: 2-3 db szívószálat vágjon fel a gyermek kb. 1-2 cm-es darabokra, majd a darabokat egy cérnára vagy damilra fűzze fel.

Fejlesztési terület: Gondolkodási/kognitív képességek fejlesztése

Szükséges eszközök: 5-6 különböző tárgy, 3 alma, lap, ceruza

Feladatok:

* Ki kellene rakni a gyermek elé 5-6 különböző tárgyat (játékok, konyhai eszközök, ruhák stb.) és megkérni, hogy mondjon egy mesét, amiben benne vannak ezek a tárgyak. Majd eltenni a tárgyakat és megkérni őt, hogy próbálja lerajzolni emlékezetből a tárgyakat.
* Egy almát le kellene rakni az asztalra és elmondani, hogy ez egy egész alma, majd az egész almát egy a gyermek által jól látható helyre félre kéne tenni.

Egy másik almát elővenni és megismételni, hogy ez egy egész alma, majd az almát félbevágni és megkérdezni őt, hogy mi lett az egészből (a cél, hogy rögzüljön az egész-fél-rész fogalma), majd megkérni, hogy mutassa meg, hogy lenne újra egész az alma (ha minden jól megy, akkor a két felet össze fogja illeszteni, ha nem, akkor mutassák meg neki). Majd az elfelezett almát is rakják a már félretett egész alma mellé, úgy hogy a gyermek lássa.

Majd a 3. almát vegyék elő, ismételjék meg, hogy ez egy egész alma, majd vágják félbe és kérdezzék meg, hogy mi történt az almával? Hány részre lett vágva? Majd a fél almákat is felezzék meg és kérdezzék meg, hogy hány részre van vágva az egész alma? Amikor kimondja, hogy 4 részre, mutassanak rá egy részre és mondják el párszor, hogy ez a negyede, mivel 4 részre lett vágva.

A végén tegyék a gyermek elé az egész almát, mellé a 2 fél almát és a mellé a négy részre vágott almát. Ismételjék el közösen a megfelelő almákra mutatva, hogy ez itt egy egész, ez itt fél, ez itt negyed. Majd megkérni a gyermeket, hogy mutasson rá az egészre, majd a félre, majd a negyedre.

* Egy lapra rajzolni kellene 3 kört. Az egyik kört középen 1 vonallal, egy másikat 2 vonallal 4 egyenlő részre kellene választani. Majd megkérni a gyermeket, hogy rajzolja a jelét az egész körbe. Majd színezze ki a következő kör felét. Majd rajzoljon a következő kör egyik negyedébe pl. egy labdát.

Fejlesztési terület: Anyanyelvi készség, beszédértés fejlesztése

Szükséges eszközök: Környezet tárgyai

Feladatok:

* Szógyűjtés labdadobálás közben: a gyermekkel szemben állva kellene labdázniuk és mikor valaki elkapja a labdát, kell mondani egy
  + - színt
    - olyan állatot, ami az erdőben él
    - gyümölcsöt vagy zöldséget
* Robotparancsnok: Szótagolva, gépiesen, a szótagok kimondása között legalább 2 másodperces szüneteket hagyva kéne mondani utasításokat a gyermeknek, amiket végre kell hajtania. Pl.: Gye-re i-de és é-rintsd meg a ke-ze-met! Kér-lek, ug-rálj csí-pő-re tett kéz-zel pá-ros lá-bon! E-meld fel a jobb ke-ze-det! stb.
* Barchoba: Rövid leírás alapján a gyermeknek ki kell találnia, hogy mire gondoltak. (Pl.: Ez egy olyan tárgy, amit ha bekapcsolunk, mesét is nézhetsz rajt; Ez egy olyan háziállat, aminek 2 lába van és tojást tojik stb.) 2-3 kitalált fogalom után, kérjék meg a gyermeket, hogy most ő találjon ki valamit, meséljen róla és megpróbálják kitalálni, mire gondolhatott.
* Szóbeli kifejezőképesség fejlesztése, úgy, hogy megkérik a gyermeket, hogy válaszoljon ezekre a kérdésekre (egész mondatokban):
* Mit tennél, ha véletlenül kiborítanád a vizet?
* Mit tennél, ha a barátodat sírni látnád az óvodában?
* Mit tennél, ha bevásárlás közben véletlenül elsodródnál tőlünk és nem látnál minket a tömegben?
* Ha kívánhatnál 3-at a mesebeli aranyhaltól, mi lenne az a 3 kívánságod?
* Mit csinálnál most legszívesebben?

/Tetszőlegesen megoldható feladatlapok: 1. feladatlap – a rész-egész észleléshez és írásmozgás fejlesztéshez; 2. és 3. feladatlap – téri tájékozódás fejlesztéséhez; 4. feladatlap – figyelemfejlesztéshez/